7.  การควบคุมภายใน

บริษัทฯ
ได้จัดตั้งฝ่ายตรวจสอบภายในเพื่อทำหน้าที่ตรวจสอบภายในภายใต้การกำกับดูแลของคณะกรรมการตรวจสอบมาตั้งแต่ปี
2542 ในปัจจุบันนี้ บริษัทฯ มีระบบการควบคุมภายในของบริษัทฯ ที่เพียงพอและเหมาะสม

นอกจากนี้ ในปี 2553 บริษัทฯ ได้กำหนดนโยบายและขั้นตอนการบริหารความสี่ยง เพื่อให้บริษัทฯ
สามารถดำเนินธุรกิจได้อย่างราบรื่นด้วยการตระหนักถึงความเสี่ยงประเภทต่างๆ
ที่อาจเกิดขึ้นและสามารถบริหารจัดการความเสี่ยงที่สำคัญได้อย่างทันทวงทีและเหมาะสมอันจะเป็นประโยชน์ต่อผู้มีส่วนได้เสีย
(stakeholders) ทั้งหลาย

รายงานของคณะกรรมการตรวจสอบประจำปี 2554

คณะกรรมการตรวจสอบประกอบด้วยกรรมการอิสระ 3 ท่านคือศาสตราจารย์กิตติคุณสุภาพรรณ
รัตนาภรณ์ เป็นประธานคณะกรรมการตรวจสอบ คุณสุพัฒน์ ลิมปาภรณ์ และผู้ช่วยศาสตราจารย์หลิว
เหิง อี้ (ระหว่างมกราคม ถึงมีนาคม 2554) และศาสตราจารย์ลี จิ เลน (จากเดือนเมษายน ถึง
ธันวาคม 2554) เป็นคณะกรรมการตรวจสอบ
โดยมีผู้จัดการฝ่ายตรวจสอบภายในเป็นเลขานุการของคณะกรรมการตรวจสอบ

ในปี 2554 คณะกรรมการตรวจสอบมีการประชุมทั้งหมด 9 ครั้ง โดยศาสตราจารย์กิตติคุณสุภาพรรณ
รัตนาภรณ์และคุณสุพัฒน์ ลิมปาภรณ์ได้เข้าร่วมประชุมครบทุกครั้ง ผู้ช่วยศาสตราจารย์หลิว เหิง อี้
ได้เข้าร่วมประชุม 2 ครั้งและศาสตราจารย์ลี จิ เลนได้เข้าร่วมประชุม 5 ครั้ง
และร่วมประชุมผ่านทางโทรศัพท์อีก 2 ครั้ง

การปฏิบัติงานในปีนี้ของคณะกรรมการตรวจสอบเป็นไปตามที่กำหนดไว้ในกฎบัตรของคณะกรรมการตรวจสอบซึ่งสอดคล้องกับแนวทางของตลาดหลักทรัพย์แห่งประเทศไทยและตามที่ได้รับมอบหมายจากคณะกรรมการบริษัท
ซึ่งสรุปได้ดังนี้

1.  สอบทานงบการเงินทั้งรายไตรมาสและประจำปี 2554 ของบริษัทฯ อย่างอิสระกับผู้สอบบัญชี
    ว่างบการเงินและการเปิดเผยข้อมูลในงบการเงินของบริษัทฯ มีความถูกต้อง เหมาะสม
    และเชื่อถือได้ แล้วนำเสนอคณะกรรมการบริษัท

2.  สอบทานการควบคุมภายในของบริษัทว่าเพียงพอและเหมาะสมและคณะกรรมการตรวจสอบไม่ได้รับการรายงานว่าการควบคุมภายในของบริษัทมีข้อบกพร่องที่สำคัญแต่อย่างใด

3.  สอบทานและปรับปรุงกฎบัตรของฝ่ายตรวจสอบภายในและประเมินผลการปฏิบัติงานของฝ่ายตรวจสอบภายใน
    คณะกรรมการตรวจสอบได้ให้คำแนะนำให้มีการปรับปรุงการตรวจสอบภายในให้มีประสิทธิภาพและประสิทธิผลยิ่งขึ้นรวมทั้งได้ทำการปรับปรุงตัวชี้วัดผลการปฏิบัติงาน
    (Key Performance Indicators)
    ของฝ่ายตรวจสอบภายในให้สอดคล้องกับกฎบัตรของฝ่ายตรวจสอบภายในด้วย

4.  สอบทานกฎบัตรของคณะกรรมการตรวจสอบและปรับปรุงให้สอดคล้องกับข้อกำหนดและกฎหมายที่เกี่ยวข้อง

5.  สอบทานว่าบริษัทฯ ได้มีการปฏิบัติตามกฎหมายและระเบียบข้อบังคับต่างๆ ที่เกี่ยวข้อง
    คณะกรรมการตรวจสอบมีความเห็นว่าบริษัทฯได้มีการปฏิบัติในเรื่องนี้อย่างเหมาะสม

6.  สอบทานรายการที่เกี่ยวโยงกันหรือรายการที่อาจมีความขัดแย้งทางผลประโยชน์ร่วมกับผู้สอบบัญชีว่ารายการดังกล่าวเป็นรายการที่สมเหตุสมผล
    และมีการเปิดเผยอย่างเหมาะสมและครบถ้วน
    รวมทั้งได้สอบทานการควบคุมภายในเกี่ยวกับรายการเหล่านี้

7.  พิจารณาความรู้ความสามารถและความเป็นอิสระของผู้สอบบัญชีของบริษัทฯ
    และเสนอแต่งตั้งผู้สอบบัญชีต่อคณะกรรมการบริษัทรวมทั้งกำหนดค่าตอบแทนเพื่อนำเสนอขอความเห็นชอบต่อที่ประชุมใหญ่ผู้ถือหุ้นต่อไป
    โดยคณะกรรมการตรวจสอบเห็นควรให้เสนอ บริษัทสำนักงานเอินส์แอนด์ ยัง จำกัด
    โดยนายศุภชัย ปัญญาวัฒโน ผู้สอบบัญชีรับอนุญาตเลขที่ 3930 หรือ นางสาวทิพวัลย์ นานานุวัฒน์
    ผู้สอบบัญชีรับอนุญาตเลขที่ 3459

  หรือ นางสาวสุพรรณี ตริยานันทกุล ผู้สอบบัญชีรับอนุญาตเลขที่ 4498
  คนใดคนหนึ่งเป็นผู้สอบบัญชีของบริษัทฯ อีกวาระหนึ่งสำหรับงวดบัญชีสิ้นสุดวันที่ 31 ธันวาคม 2555
  โดยมีค่าสอบบัญชีจำนวน 4,400,000 บาทบวกค่าใช้จ่ายที่เกิดขึ้นจริงอีกจำนวนหนึ่ง

8.  ในปี 2552
    คณะกรรมการบริษัทได้แต่งตั้งคณะกรรมการบริหารความเสี่ยงตามที่คณะกรรมการตรวจสอบได้เสนอแนะเพื่อให้การบริหารความเสี่ยงของบริษัทมีประสิทธิผล

  ในปี 2554
  คณะกรรมการตรวจสอบได้สอบทานการบริหารความเสี่ยงในการบริหารอัตราแลกเปลี่ยนเงินตราต่างประเทศกับผู้อำนวยการฝ่ายการเงินแล้วมีความเห็นว่าบริษัทได้มีนโยบายและมาตรการในการบริหารความเสี่ยงเกี่ยวกับอัตราแลกเปลี่ยนเงินตราต่างประเทศไว้อย่างเหมาะสม

นอกจากนี้ คณะกรรมการตรวจสอบใคร่ขอรายงานให้ทราบว่าในปี 2554 ที่ผ่านมา
เศรษฐกิจโลกยังไม่ดีเนื่องจากยังมีปัญหาเศรษฐกิจในประเทศสหรัฐอเมริกาและบางประเทศในทวีปยุโรป
ทำให้ผลการดำเนินงานของบริษัทในปีนี้ต่ำกว่างบประมาณมาก อย่างไรก็ตาม
คณะกรรมการและฝ่ายบริหารได้พยายามหาทางปรับปรุงแก้ไขอย่างเต็มความสามารถ
เพื่อให้ผู้มีส่วนได้เสียทั้งหลายได้รับผลตอบแทนมากที่สุดเท่าที่จะสามารถทำได้

[]